**Festival og global feminisme på højskole-skemaet**

**Formål og relevans (vores omverden)**

Kvinderådet og festivalen, Talk Town, vil engagere danske højskoleelever og unge frivillige i kampen for global social retfærdighed og for en global bæredygtig udvikling, der omfatter og inkluderer alle køn. Køn overses alt for ofte; både som en faktor, der forværrer global ulighed og kriser. Men kvinder og minoriteter overses også som vigtige ressourcer, der kan bidrage positivt til forandringer [[1]](#footnote-1).

Det vil dette projekt rette op på. Projektet skal gøre sammenhængen tydelig for målgruppen; Ændre deres syn på køn, klima og globale kriser. Og motivere dem til et fortsat engagement i internationalt udviklingsarbejde med et feministisk afsæt.

Forandringen/engagementet skal ske i processen med at skabe indhold på festivalen, Talk Town, i 2022 og 2023. Indholdet jf dette projekt (debatter, talks og anden aktivisme) skal give stemme til feministiske aktivister fra det Globale Syd og sætte fokus på sammenhængen mellem køn, klima og global uretfærdighed. Udover det indhold, som projektet genererer, vil Talk Town også have andre debatter, talks, performance og musik på programmet, der mere generelt handler om ligestilling, køn og feminisme. Det globale/internationale program forventes at udgøre ca. 1/3 af festivalens samlede program.

På selve festivalen er det også formålet at engagere festivaldeltagere (ca. 3000) og andre aktører på festivalen i det globale arbejde for ligestilling og social retfærdighed.

Projektet, Festival og global feminisme på højskoleskemaet, bygger videre på de gode resultater, vi skabte på Talk Town i maj 2021, hvor vi med støtte fra Engagementpuljen fik udviklet et særligt internationalt spor, Feminist Action for Global Change, på festivalen[[2]](#footnote-2). Fokus dengang var at engagere NGO´er og aktivister i feministisk udviklingsarbejde. I dette projekt er fokus at skabe engagement blandt højskoleelever og frivillige på festivalen.

Højskoleeleverne vil blive engageret ved, at de selv bidrager til planlægningen, tilblivelsen og afviklingen af Talk Town festivalen i maj 2022 og 2023. I takt med at projektet skrider frem mod Talk Town 2023 vil vi integrere festivalens indhold i højskolernes undervisning, så eleverne får mulighed for at eje og lede de dagsordener, som festivalen fremfører i forbindelse med deres undervisningsprojekter, samt i deres videre uddannelse, aktivisme og fremtidige arbejde. På festivalen vil vi bruge talks, workshops og debatter, som vil styrke målgruppens viden om feminisme og globale kriser, og få dem til at reflektere, argumentere og agere for en mere bæredygtig og social retfærdig verden med nye perspektiver og handlemuligheder.

Højskoleelvernes engagement vil blive fremmet ved, at vi indgår et formaliseret samarbejde med 2-3 højskoler, om at deres elever deltager i planlægningen og afviklingen af selve festivalen i 2022 og 2023, som en integreret del af deres uddannelsesforløb. Vi har allerede startet et formelt partnerskab med Vallekilde højskole og Roskilde Festival Højskole, som netop er blevet medejere og -arrangører af Talk Town.

De frivillige på Talk Town engageres ved at deltage i planlægningen og afviklingen af Talk Town. De frivillige er kendetegnet ved at være optaget af køn og feminisme i forvejen. Gennem deres engagement som frivillige bliver de introduceret for ny viden og møder ligesindede aktivister fra det Globale Syd. Det kan flytte deres fokus fra national feministisk aktivisme til den globale arena.

De sekundære målgrupper er publikum og aktører på Talk Town: Det er også typisk personer, som allerede er engageret i ligestilling, køn og feminisme i Danmark, men som endnu ikke har blik for de globale aspekter af feminisme, og hvilke potentialer, der ligger i at tilgå globale kriser med en feministisk linse. De skal engageres i mødet med feministiske aktivister fra det Globale Syd og deres arbejde for en bæredygtig og socialt retfærdig verdensorden. Det kan føre til, at de støtter feministiske aktivister i det globale Syd og indgår samarbejder.

**Talk Town** er en debat-festival, som behandler temaerne køn, ligestilling og feminisme i bred forstand. Festivalen er aktørbaseret i stil med folkemødet på Bornholm, hvor aktører byder ind med events: Talks, samtalesaloner, workshops, filmvisninger, performances, debatter, happenings og meget mere. Talk Town har sin hovedaktivitet, nemlig festivalen, hvert år i maj. Desuden har vi events rundt omkring i landet hen over året, som eksempelvis Talk Towns kuratering af Fluid scenen på World Pride i september 2021.

Projektet ”Festival og global feminisme på højskole-skemaet” vil have fokus på at levere indhold til det internationale program på Talk Town. Det forventes at udgøre ca. en tredjedel af det samlede festival- program.

Projektet bygger videre på de resultater, vi skabte på festivalen i maj 2021, hvor vi med støtte fra Engagementpuljen netop udviklede et særligt internationalt program, Feminist Action for Global Change[[3]](#footnote-3), på festivalen. 22 danske NGO’er var dengang med på programmet og deltog i drøftelser og talks om feministisk udviklingspolitik. Mange af dem vil også være med i 2022 og 2023 og kan bidrage til udviklingen og kurateringen af indhold, da de nu kender festivalen og ved hvad det indebærer at deltage som aktør. Vi forventer fx at det feministiske netværk, vi siden har oprettet med LGBT+ Danmak, Sex&Samfund og MSActionAid, vil lave events på det internationale program på Talk Town.

Det nye i denne indsats er, at vi nu også vil aktivere højskoleelver og frivillige i det internationale program ved at lade dem være medarrangører på events og benytte, at vi har fået to højskoler med i Talk Towns ejerkreds til at engagere elevmålgruppen. Vi vil samtidig integrere Talk Town og global feminisme i højskolernes undervisningsforløb i form af valgfag og andre aktiviteter i tiden før og efter de to festivaler i 2022 og 2023.

**2. Den ansøgende organisation og andre organisationer/aktører**

Denne indsats vil blive afviklet i et samspil mellem flere aktører. Kvinderådet og Talk Town er hovedaktører, og dermed primære ansøgere til puljen. Derudover deltager 2-3 højskoler i kraft af deres deltagelse i Talk Towns ejergruppe som vigtige integrerede samarbejdspartnere, idet de giver unik adgang til målgruppen for indsatsen. Nemlig deres elever på 2-4 semestre (forår og/eller efterår 2022 og 2023). Vores samarbejdspartnere i Syd og NGO’er i Danmark, vil blive inddraget i indsatsen som aktører i det internationale program. De vil være medskabere af indholdet på festivalen og byde ind med talere og andre events, som bidrager til en fælles samtale om feministiske principper, som løftestang til at adressere presserende globale kriser. Følgende beskriver alle de deltagende aktører:

***Foreningen Talk Town*** er en forening, som blev oprettet i 2018 med henblik på at sikre afholdelsen af festivalen Talk Town. En festival, hvis formål det er at skabe en platform for en folkelig debat om ligestilling, køn og feminisme og som har eksisteret siden 2016. I dag i 2021 består foreningen af en bestyrelse der repræsenterer Kvinderådet, Vallekilde Højskole, Roskilde Festival Højskole og relevante enkeltpersoner. Dertil kommer et sekretariat, bestående af en festival projektleder, praktikanter og en eventkoordinator elev, som står for den daglige drift af festivalen. Desuden rekrutterer vi hvert år frivillige til festivalens afvikling.

***Kvinderådet*** er en paraplyorganisation for 48 forskellige samfundsorganisationer. Vi arbejder for at fremme kvinders rettigheder og vilkår med det formål at skabe ligestilling, nationalt og internationalt.Kvinderådets 48 medlemmer repræsenterer et bredt udsnit af den danske befolkning (ca. 1 mio.) og tæller også organisationer med udviklingsprojekter i syd, herunder BUPL, Danner, Danske Handicaporganisationer og Sex og Samfund. Vores medlemmers ekspertiser, netværk og interesser vil også føde positivt ind i festivalen og der er potentiale i at øge deres eget engagement i internationale feministiske strømninger gennem involvering i festivalen. Kvinderådet har desuden et bredt netværk indenfor udviklingssektoren via vores medlemsorganisationer og samarbejdspartnere i Dansk Arabisk Partnerskabsprogram (DAPP), CISU og Globalt Fokus. Denne bevilling vil føde ind i igangværende initiativer og aktiviteter, som Kvinderådet og Foreningen Talk Town har solid erfaring med. Desuden har vi et bredt netværk blandt politiske aktører, internationale organisationer og det brede civilsamfund i Danmark. Vores partnere i Afrika har solid erfaring med outreach og advocacy for kvinders rettigheder, de er tæt forbundet med lokale kvindebevægelser og har desuden netværk i det brede civilsamfund i hhv. Marokko, Egypten, regionalt i Nordafrika og regionalt i det sydøstlige Afrika.

***Talk Town Festivalen:*** Kvinderådet har været medarrangører af festivalen siden starten i 2016, hvor vi har haft internationale gæster med alle årene, herunder vores partnere fra Marokko og Egypten. Festivalen udspringer af Danmarks værtskab for konferencen Women Deliver i 2016 hvor Talk Town gav den almene københavner gratis adgang til de mange Women Deliver-delegerede, som repræsenterede ligestillingssagen globalt. Dermed forankrede festivalen de globale ligestillingsproblematikker, der blev behandlet på konferencen i en dansk kontekst. Fremmødet og opbakningen i 2016 var så stor, at festivalen er vendt tilbage hvert år i maj lige siden med 100+ arrangementer for op til 3000 gæster om året. Dertil kommer festivalens mange andre events såsom Talk Town Århus og Talk Town Roskilde i 2019 og en satellit scene i Nuuk i 2021, hvilket gik godt i spænd med at videreføre et internationalt program på festivalen i fremtiden.

Festivalen fungerer som en tværfaglig, social og kulturel ramme for aktører, hvori de kan bidrage med netop deres mærkesager. Vores aktører er typisk organisationer, NGO’er, erhvervsliv, politiske partier, foreninger, græsrødder, aktivister, uddannelsesinstitutioner, fagforeninger, kunstnere, engagerede borgere og meningsdannere. I 2020 og ‘21 holdt vi Talk Town i nedskaleret form, delvist online pga. corona. Vi har derfor høstet mange erfaringer med online- festival afvikling, hvilket også vil være relevant for denne indsats, med fokus på det internationale program.

**Højskoler**

**Vallekilde Højskole** er en dansk folkehøjskole, der blev oprettet i 1865 i landsbyen Vallekilde og er en af de mest populære højskoler i 2021.. Højskolen udbyder de lange kurser: Spiludvikling, Design & Maker, Event & Lederskab, Tilrettelægger, Podcast, Journalistisk og Forfatter.   
Vallekilde Højskole har siden Talk Towns begyndelse i 2016 bidraget til produktionen og afviklingen af festivalen. Højskolens linje for Event & Lederskab har kompetencer indenfor kulturproduktion, frivilligdrift og ledelse, hvorfor det er denne linje, der med deres 30 elever pr. semester indgår i Talk Towns team.   
Højskolen har desuden skærpet sin strategi de seneste år, så den har mere fokus på mangfoldighed, inklusion og bæredygtighed. **Roskilde Festival Højskole** tager det bedste fra den danske højskoletradition og kombinerer det med Roskilde Festivals erfaringer inden for frivillighed, projektledelse, holdningsarbejde og kulturproduktion med det formål at gøre mennesker i stand til at række ud over sig selv og skabe gyldig værdi for andre. Desuden vil de inspirere mennesker til humanitært, socialt og frivilligt engagement og motivere til handling og aktiv deltagelse i samfundet. Roskilde Festival Højskole er engageret i Talk Town via deres linje, Forandring & Køn, hvorfor de kan bidrage med indsigt i den gode diskussion og kuratering af indhold på især aktivisme -og kønsområdet.

Partnerskabet med disse højskoler giver os adgang til en af de vigtigste målgrupper for indsatsen, nemlig eleverne i 2022 og 23. Som ovenfor beskrevet, giver højskolerne direkte adgang til eleverne, som grundet deres interesse i højskolerne vil kunne engageres i Talk Town tematiske fokus, nemlig den demokratiske samtale som grundform til at debattere køn, ligestilling og feminisme. I denne indsats, med det internationale program, vil vi udvide elevernes horisont, således at samtalen ikke kun fokuserer på Danmark, men også på det globale syd. Det formaliserede samarbejdet med disse højskoler betyder, at vi ud over at involvere eleverne i selve festivalafviklingen, også kan få adgang til dem i tidsrummet mellem de to festivaler, hvor vi vil integrere temaer og talere fra festivalen i højskolernes undervisning, i valgfag, kurser og events.

**Partnere i Afrika**

Kvinderådets projekt-samarbejdspartnere i Nordafrika, **Tadwein** i Egypten og **Lddf-Injad** (League Démocratique Des Femmes – Injad) i Marokko, er feministiske organisationer, som arbejder med at fremme ligestilling og bekæmpe kønsbaseret vold på forskellige planer. De vil være med til at skabe indholdet på festivalen og vil være repræsenteret til debatter og andre events i det internationale program på talk Town 2022-23. Dertil kommer det regionale feministiske netværk **Athena Network**, som dækker 10 lande i det sydøstlige Afrika[[4]](#footnote-4). De deltog på Talk Town i 2016 og vil meget gerne producere events og deltage som talere på festivalen og på højskoler involveret i projektet. Kvinderådet mødte dem på Folkemødet i 2021 og til en workshop på Globalt Fokus om Verdensmålene. Siden har vi holdt kontakten med jævnlige Zoom møder omhandlende feministiske tendenser i regionen og globalt, samt om et samarbejde på Talk Town.

**NGO’er i Danmark**

Vi vil trække på vores netværk blandt danske NGO’er når det internationale program skal sammensættes. Vi har allerede en masse gode kontakter, takket være deres deltagelse på talk Town 2021, og vi har desuden føling med hvilke ekspertiser de har, som kan være relevant for det internationale program i 2022-23. Desuden vil vi så vidt muligt integrere andre eksisterende initiativer, såsom vores nyligt opstartede feministiske netværk med MS Action Aid, LGBT+ Danmark og Sex & Samfund i festivalprogrammet. Disse aktører er vigtige at have med, fordi de har adgang til vigtig viden og ekspertise indenfor lige netop deres arbejdsområde med køn, ligestilling og feminisme. Desuden har de via deres internationale partnerskaber adgang til inspirerende talere fra Syd, som kan deltage i indsatsen.

* **Hvis I søger i samarbejde med en eller flere organisationer/aktører:**

I denne indsats er der en klar ansvarsfordeling. ***Kvinderådet*** har det overordnede ansvar for selve afviklingen af indsatsen herunder implementeringsplan, administration og rapportering til CISU. ***Foreningen Talk Town’s*** sekretariat varetager den daglige drift af festivalen og samarbejdet med højskoler og rekruttering af frivillige festival afviklere samt ekstern kommunikation og PR for festivalen og sideløbende events. ***Kvinderådet*** byder ind med strategisk sparring på indhold, events, netværk samt koordinering af aktører i det internationale program: vores ovenfor beskrevne partnere i Afrika, danske NGO’er og andre internationale eksperter og aktivister. Desuden tilbyder vi ekspertise og stiller os selv og partnere til rådighed som meddesignere af valgfag og som oplægsholdere til højskolerne, i forbindelse med at projektet integreres i deres uddannelsesforløb. ***Foreningen Talk Towns bestyrelse*** sætter den strategiske retning for festivalen.

Den nylige inklusion af højskolerne i ejerkredsen, og dermed i bestyrelsen er helt centralt for at sikre, at festivalens programmer og temaer kan blive integreret i højskolernes undervisningsforløb. Desuden vil højskolerne have den vigtige funktion at sikre adgang til målgruppen og hvilke virkemidler indsatsen med fordel kan benytte for at skabe engagement hos eleverne. Denne samarbejdsform vil igennem indsatsens fremdrift øge vores respektive kapacitet. Dels vil Kvinderådet/Talk Town får bedre indblik i hvordan vi bedst engagerer målgruppen, unge højskoleelever, i indsatsen i kraft af samarbejdet med højskolerne og den direkte interaktion med dem igennem indsatsens levetid. Højskolerne vil få styrket deres vidensgrundlag inden for indsatsens tematikker, hvilket vil styrke deres undervisning og de vil få kontakt til feministiske aktivister, eksperter og tematikker fra det globale syd, som kan udvide horisonten i deres undervisning.

***Athena Network*** vil have ansvar for at udvikle events på festivalen, som tager udgangspunkt i deres arbejdsområde og interessefelt, nemlig feministisk organisering i det sydøstlige Afrika om temaer såsom SRSR, bekæmpelse af HIV-AIDS og piger/kvinders politiske og samfundsmæssige indflydelse og deltagelse. så vi sikrer et større ejerskab fog relevans for feminister i det globale syd.

**3. Selve indsatsen (vores indsats)**

* **Målgruppen:**

**150 højskoleelever:** Vi vil nå ud til målgruppen vha. et formaliseret samarbejde med de tre højskoler – Vallekilde, Roskilde Festival og Krogerup. Indsatsen er relevant for netop denne målgruppe i kraft af højskolernes interesse i samarbejdet. Vi mærker, på sociale medier og i den offentlige debat generelt, at feminisme, køn og ligestilling er noget unge mennesker interesserer sig for i dag. Det mærker højskolerne også, og de har oplevet at eleverne efterspørger undervisning med netop dette indhold. Desuden er der bred bekymring for klimakrisen bland den unge generation, hvilket også er en klar indikation på at der er en interesse i at debattere og blive klogere på måder hvorpå vi kan adressere den globale klimakrise - det vil det internationale program have et fokus på, blandt andre fokusområder.

**50-100 frivillige til at afvikle festivalen:** Primært unge (mellem 18 og 30 år) og består af ligestillings-, samfunds- og aktivisme interesserede. Vi rekrutterer frivillige via vores SoMe kanaler såsom Facebook, Instagram og nyhedsbreve fra Talk Town og Kvinderådet, primært fra København. Vi holder desuden infomøder for nye frivillige to gange årligt, samt opfølgning efter festivalen hvor vi får deres feedback, som føder ind i kommende events. Der gælder samme overvejelser ift. relevans som ovenfor beskrevet.

**Talk Towns kernepublikum på ca. 3000 personer**:

Festivaldeltagerne repræsenterer en bred skare af mennesker, som er ligestillings interesserede og -nysgerrige, politikere, civilsamfundsaktører, kulturinteresserede, debattører, aktivister og repræsentanter for diverse samfundsgrupper. Desuden er målgruppen mangfoldig ift. køn, etnicitet og alder. Talk Town har altid gjort en indsats for at få de etniske- og seksuelle- minoritetsorganisationer med i aktørgruppen, hvilket smitter af på publikum. Der er en overvægt af et relativt ungt publikum (mellem 25 og 40 år).

Vi vil nå ud til målgruppen vha. vores eksisterende kontaktkanaler, såsom Talk Towns Facebook, nyhedsbrev og hjemmeside. Desuden vil vi gøre brug af Kvinderådets nyhedsbrev og vi regner også med at de deltagende aktører vil kommunikere om deres events på festivalen til eget netværk. Alle aktører der har events på Talk Town, får deres events delt med Talk Town logo m.m. på sociale medier såsom Facebook, Instagram og Twitter, hvilket giver dem et større outreach end hvis de stod for eventet alene. Desuden har både CISU og DAPP tidligere været med til at sprede information om festivalen de seneste år og vi regner med at det fortsætter.

**5.000 Internationale feminister og aktivister via online deltagelse**

Sidste års Talk Town viste, at der er et kæmpe potentiale i at nå udenfor Danmarks grænser med de online events vi havde i det internationale spor. Vi regner således med at have et stort online publikum. Desuden vil vi gøre en indsats for at invitere folk fra det globale syd med på festivalen som aktører, talere og publikum, bl.a. via vores egne partner i Syd og vores netværk i det danske NGO miljø og deres partnere. At besøge festivalen kan give inspiration til at lave lignende festivaler i andre lande og tage emner og perspektiver præsenteret på Talk Town videre i arbejdet med feministisk aktivisme - også udenfor Danmark. Desuden er Talk Town en vigtig platform for at mødes i sikre rammer og debattere emner, som i alle samfund til tider bliver hårdt kritiseret, såsom LGBTIQ+ personers rettigheder, patriarkalske strukturer, feministisk aktivisme og kvinders rettigheder.

* **Planlægning og metoder**

Indsatsen har til formål at engagere danske højskoleelever og unge frivillige og interesserede i feministiske principper, som løftestang til at adressere presserende globale kriser: klimakrisen, omsorgs-krisen og den økonomiske krise. Hovedfokus for indsatsen er de to årlige Talk Town festivaler, som løber af stablen i maj 2022 og 23. Her inddrager vi, ud over vores egne partner i Syd, danske NGO’er, som beskæftiger sig med netop disse globale kriser i et ligestillingsperspektiv. Dertil kommer samarbejdet med 2-3 højskoler som både vil indgå i festivalplanlægningen og afviklingen, og desuden vil være samarbejdspartnere mellem de to festivaler hvor vi i fællesskab vil lave et valgfag samt producere enkeltstående events/oplæg m.m. om indsatsens tematikker.

**Afholdelse af Talk Town i 2022 og 2023: En platform for engagement i globale kriser**

Omdrejningspunktet for indsatsen er den årlige 3-dages festival, som allerede beskrevet i tidligere afsnit. Festivalen er et meget velafprøvet event, hvor vi har høstet erfaringer gennem 6 års afvikling, og i 2021 havde stor success med at genintroducere et bredt internationalt fokus i programmet “Feminist Action for Global Change”. Vi forventer at have 50-60 events på festivalen i både 2022 og 2023 (ialt 100-120), hvoraf 15-20 events i både 2022 og 23 (ialt 30-40) vil have et internationalt fokus indenfor ovenstående tematikker. Denne indsats er rettet mod det internationale program, med altså ialt 30-40 events over 2 år (svarende til ca 1/3 af hele festivalprogrammet). Vi vil prioritere at have det engelsksprogede internationale program løbende over hele festivalen både online og fysisk (dvs. 5-7 events per dag), så der hele tiden vil være events for et engelsktalende publikum. Disse events vil blive udviklet i samarbejde mellem Talk Town, Kvinderådet og danske eller internationale NGO’er/aktivister og andre relevante aktører. Desuden vil vi inddrage frivillige, højskolerne og deres elever i design og afvikling af de internationale events samt som publikum. Følgende vil afklare hvordan vi vil engagere disse aktører:

**Engagement af NGO’er og aktivister fra Danmark og Syd**

Vi vil engagere de aktører (både danske og fra syd) der er medproducenter af events ved at give dem en platform hvor de kan komme ud med deres budskab. Desuden vil vi skabe netværk på tværs af aktører og facilitere at de deltagende aktører laver events sammen på Talk Town, som både er oplysende, debatskabende og engagerende inden for indsatsens fokusområde. Vi vil dele erfaringer fra tidligere festivaler og hvordan de igennem tiden har skabt engagement hos deltagerne. Vi vil desuden have fokus på internationale tendenser indenfor ligestillingsdagsordenen, som organisationerne kan bruge som inspiration til at engagere målgruppen. For eksempel er temaet for CSW66 i 2022 (FNs Kvindekommisions årlige møde i New York til marts 2022) **“**Achieving gender equality and the empowerment of all women and girls in the context of climate change, environmental and disaster risk reduction policies and programmes” og “Women’s economic empowerment in the changing world of work”. Desuden sker der rigtig meget blandt kvinde- og feministiske bevægelser uden for Danmark, særligt i det globale syd, som vil være kilder til inspiration og engagement.[[5]](#footnote-5)

Imellem de to festivaler vil vi opretholde et engagementet af disse aktører, ved at give indspark til den offentlige samtale om Danmarks udviklings- og udenrigspolitik. Vi vil producere fælles fortaler initiativer målrettet danske politiske partier samt fælles SoMe kampagner og kronikker målrettet den danske befolkning. Fokus vil bl.a. være på at fremme en feministisk udviklings- og udenrigspolitik i Danmark, at sikre at Danmarks udviklingsbistand kommer lokale feministiske organisationer til gode og tager højde for de kønnede aspekter af verdens kriser.

**Engagement af danske højskoleelever**

Inddragelsen af højskolerne i Talk Towns bestyrelse og afvikling, betyder at vi kan engagere eleverne endnu mere end hvis de blot deltog som publikum. Vi vil ud over at integrere Talk Towns afvikling i elevernes undervisning, også udbyde et valgfag i samarbejde med Vallekilde højskole i 2023, baseret på aktuelle tendenser indenfor den global ligestillings dagsorden. Desuden vil vi støtte til Roskilde Festivals højskole og Krogerup højskole i form af talere, events og andet indhold til deres undervisning i tiden mellem de to festivaler.

Vi vil engagere eleverne på flere måder: dels ved at inddrage dem i design og afvikling af festivalen. Herigennem får de en følelse af at være med i at facilitere den demokratisk samtale og være en del af en kollektiv proces, som peger mod en mere retfærdig verden. Deres deltagelse i festivalen såvel som valgfag vil desuden engagere dem ved at de reflekterer over deres egen rolle og position i det globale samfund. Fokus i undervisningen vil være på hvordan de kan gøre en forskel både individuelt og kollektivt. Her vil vi trække på feministiske principper og redskaber og metoder til at udfordre ulige magtstrukturer såsom “Kiljoy” figuren, som insisterer på at “ødelægge den gode stemning” og derigennem bryde med ulige magtstrukturer. Eller “call in not out” som en inkluderende metode til at gøre andre folk opmærksomme på deres blinde vinkler, og derigennem fostre en bæredygtig og lærerig demokratisk samtale om ulighed.

* **Hvordan vil I opsamle erfaring og læring undervejs og efter indsatsen?**

Vi evaluerer altid festivalen løbende i processen fx til fælles koordineringsmøder mellem Talk Towns bestyrelse, sekretariat og Kvinderådet. Desuden holder vi en længerevarende evaluerings session efter festivalen, hvor vi sammen med de frivillige samler erfaringer og læring til gavn for næste års festival. Vores evaluering fokus vil særligt være hvordan det internationale har spillet sammen med det nationale, og i hvor høj grad det har skabt øget engagement blandt publikum på festivalen. Vi tæller altid antal gæster differentieret på events, for at få et tydeligt billede af hvilke emner og temaer der tiltrækker opmærksomhed, skaber debat og i sidste ende engagerer folk i ligestilling, køn og feminisme. Dertil kommer et løbende samarbejde med de 2-3 højskoler, hvor vi vil have tæt kontakt omkring hvilke emner der optager eleverne og hvordan vi bedst muligt kan engagere dem, hvilket vil føde ind i det valgfag vi vil udbyde på Vallekilde højskole og events på de andre højskoler mellem festivalerne.

Vi vil desuden bede elever og frivillige udfylde evalueringsskema om deres deltagelse, hvor vi bl.a. vil stille spørgsmål omkring engagement, såsom hvorvidt de efter festivalen/valgfag er blevet inspireret til at lave feministisk aktivisme, melde sig ind i en organisation eller på anden måde engagere sig i de temaer de er blevet præsenteret for.

* **Hvordan vil I sikre, at de budskaber, I formidler gennem indsatsens aktiviteter, er nuancerede og konstruktive og skaber forståelse for de grundlæggende årsager til de temaer, indsatsen vedrører?**

Indsatsens overordnede budskab er, at ligestilling er en global udfordring, som alle mennesker bør relatere til - særligt i forhold til de står udfordringer verden står overfor i dag. Og det er vigtigt at vise, at kampen for ligestilling udspiller sig på mange planer – i hjemmet, på arbejdsmarkedet, i det offentlige rum, på internettet, i kultur og i magtens fora. Det gælder globalt, men også i Danmark fx. i den måde vi forvalter vores udenrigspolitik, klimapolitik og migrationspolitik. Desuden er det helt centralt udgangspunktet for at Danmark kan beskæftige sig med ligestilling i globalt regi, at vi også kender os selv og vores egne udfordringer med at nå i mål med ligestilling. Det fordrer blandt andet at vi lader os inspirere udefra og ikke nøjes med at tro at vi kan være til inspiration udadtil. Vi vil gerne nuancere ligestillingsdebatten, inspirere med nye perspektiver og vise hvordan feministiske principper kan bane vejen til bæredygtig udvikling. Vi vil bryde stereotype forestillinger om fx kvinder i det globale syd som undertrykte, ved at introducere stærke profiler udefra til debatten og vise at nogle lande endda er på forkant med Danmark hvad angår feministiske tiltag, såsom rækken af lande som har indoptaget en feministisk udenrigspolitik. Den slags eksempler kan inspirere til øget engagement fordi de viser at forandring er muligt, både globalt og i Danmark.

* **Supplerende finansiering**

Det samlede budget for Talk Town festivalen pr. år er på 580.000kr. med ⅔ dansk program og ⅓ internationalt program (sidstnævnte vedrører denne indsats). Der er pt. bevilget 240.000 kr. til 2022 og vi afventer svar fra andre søgte fonde, som skal supplere dette. Dertil kommer en beregnet indtægt på 30.000kr. for aktørers deltagelse i festivalen hvert år.

Vi forventer at have fuld finansiering i løbet af første halvår 2022 og har god erfaring med at søge fonde til festivalen. Hvis vi ikke får hele budgettet dækket, har vi mulighed for at nedskalere visse poster såsom kommunikation, vores musikprogram, forplejning og scenografi. Dermed er denne indsats ikke afhængig af den supplerende finansiering.

1. Kriser som klima, COVID19 og de økonomiske kriser, der følger, har en massiv kønnet slagside (Fx rammes kvinder, piger og minoriteter hårdere) og håndteringen af kriserne kræver, at køn indtænkes (Fx er det de selv samme grupper, der ekskluderes fra beslutningsprocesserne) <https://www.unwomen.org/en/digital-library/publications/2021/06/feminist-plan> [↑](#footnote-ref-1)
2. <https://kvinderaadet.dk/international-feminisme-paa-talk-town-2021/> og <https://kvinderaadet.dk/talk-town-the-danish-feminist-festival-invites-international-speakers/> [↑](#footnote-ref-2)
3. <https://kvinderaadet.dk/international-feminisme-paa-talk-town-2021/> og <https://kvinderaadet.dk/talk-town-the-danish-feminist-festival-invites-international-speakers/> Projektet resulterede i 23 events med fokus på det globale syd, deltagelse fra 22 danske NGOer og fra Udviklingsministeren samt talere fra over 13 forskellige lande i det Globale Syd. Corona forhindrede fysisk deltagelse fra Syd og satte loft på deltagere. Men til gengæld viste det sig, at det online program havde fordele idet vi nåede rigtig langt ud. Efter festivalen er de online events blevet streamet af over 15.000 personer på Facebook. Det havde en stor værdi, at vi have så mange internationale talere med, da deres stemmer havde en indflydelse på debatternes karakter og legitimitet. Der blev dannet vigtige alliancer - både blandt organisationer og aktivister i Danmark, der arbejder med ligestilling. Og på tværs af grænser og verdensdele. De frivillige festival-afviklere var meget engageret i den globale kamp for ligestilling og hvordan den udspiller sig for og af personer fra Syd. Endelig førte samarbejdet omkring, Feminist action for Global Change til at de deltagende NGOer senere skrev kronikken “Danmark Skal have en Feministisk Udenrigspolitik” som et indspark til debatten om en ny udviklingsstrategi i juni 2021, der vidner om øget engagement blandt disse NGOer, som var blandt den primære målgruppe i vores sidste indsats. [↑](#footnote-ref-3)
4. Kenya, Uganda,Tanzania,Malawi,Namibia,Botswana,Zimbabwe,Zambia,South Africa and Lesotho [↑](#footnote-ref-4)
5. Kvinde- og feministiske bevægelser i det Globale Syd, taler om feminisme som alternativ til eksisterende ulighedsskabende strukturer og globale kriser, feministisk økonomi bliver debatteret af Oxfam int. og blandt den europæiske kvindebevægelse som et bæredygtigt alternativ til kapitalisme, desuden bliver ligestilling og feminisme integreret i mange sociale bevægelser, såsom Fees Must Fall i Sydafrika, La Via Campesina globalt, Rural Women’s Assembly i det sydlige Afrika, Hvideruslands demokratibevægelse, Bevægelsen mod politivold i Nigeria og i kampen for LGBTIQ+ personers rettigheder i Tunesien og andre steder. Disse tendenser er vigtige at have øje for fordi de kan give inspiration til hvordan vi kan øge engagementet i ligestilling og feminisme blandt danskere, som samlet civilsamfund. [↑](#footnote-ref-5)